Na osnovu člana 39. stav (2) tačka 37), člana 82. stav (2) i člana 125. stav (1) Zakona o lokalnoj samoupravi (''Službeni glasnik Republike Srpske'', broj 97/16, 36/19 i 61/21) i člana 37. stav 2. tačka 37) i člana 135. stav 2. Statuta Grada Derventa („Službeni glasnik grada Derventa“, broj: 6/21, 20/21 i 10/22), Skupština grada Derventa na \_\_\_. sjednici održanoj \_\_\_\_ 2025. godine, donijela je

O D L U K U

o uspostavljanju saradnje sa opštinom Vlasenica

I

U cilju uspostavljanja saradnje sa drugim jedinicama lokalne samouprave, razmjene dobrih praksi i iskustava, pružanja stručne pomoći, te uspostavljanja drugih oblika saradnje koji doprinose unapređenju funkcionisanja organa jedinica lokalne samouprave i poboljšanju kvaliteta života građana, zaključiće se Sporazum o uspostavljanju saradnje između Grada Derventa i opštine Vlasenica.

II

Ovlašćuje se Gradonačelnik Dervente da u ime Grada Derventa potpiše sporazum iz tačke I, ove odluke

III

Zadužuje se Gradonačelnik Dervente da nacrt Sporazuma iz tačke I, ove odluke, dostavi ministarstvu nadležnom za oblast saradnje koja je predmet sporazuma radi davanja mišljenja.

IV

Ova odluka stupa na snagu osmog dana od dana objavljivanja u ''Službenom glasniku grada Derventa''.

SKUPŠTINA GRADA DERVENTA

Broj: PREDSJEDNIK

Datum, SKUPŠTINE GRADA

Siniša Jeftić

O b r a z l o ž e nj e

PRAVNI OSNOV

Pravni osnov za donošenje ove odluke sadržan je u odredbama člana 39. stav (2) tačka 37) Zakona o lokalnoj samoupravi (''Službeni glasnik Republike Srpske'', broj 97/16, 36/19 i 61/21), kojim je propisano da skupština vrši i druge poslove utvrđene zakonom i statutom, a članom 125. stav (1) propisano je da se saradnja, ako Zakonom nije drugačije propisano, uspostavlja na osnovu odluke skupštine i sporazuma o uspostavljanju saradnje.

Članom 37. stav (2) tačka 37) Statuta Grada Derventa (''Službeni glasnik grada Derventa'', broj: 6/21,20/21 i 10/22), propisano je da Skupština vrši i druge poslove utvrđene zakonom i statutom.

RAZLOZI ZA DONOŠENjE:

Na inicijativu Boračke organizacije opštine Vlasenica, Skupština opštine Vlasenica je donijela Zaključak broj: 01-022-112/08 od 03.06.2008. godine kojim se podržava inicijativa za bratimljene opštine Vlasenica i opštine Derventa.

Boračka organizacija opštine Derventa, 16.04.2009. godine predsjedniku Skupštine opštine Derventa dostavila je Zahtjev za bratimljenje opština Vlasenica i Derventa, a na osnovu Inicijative Boračke organizacije opštine Vlasenica i Zaključka Skupštine opštine Vlasenica kojim je podržana inicijativa za bratimljenje.

Odbor za regionalnu i međunarodnu saradnju Skupštine opštine Derventa je 19.maja 2009. godine na svojoj drugoj sjednici razmatrao Zahtjev Boračke organizacije opštine Derventa i konstatovao da je između ove dvije opštine već postignut određen stepen saradnje putem predstavnika organa ove dvije opštine i dugogodišnje saradnje boračkih organizacija ove dvije opštine, te da postoji mogućnost proširenja saradnje između ove dvije opštine i na ekonomskom, kulturnom, sportskom i drugim vidovima, te ukoliko ova saradnje bude od većeg značaja da se može donijeti i odluka o bratimljenju opštine Derventa sa opštinom Vlasenica.

Na osnovu naprijed navedenog, Odbor za regionalnu i međunarodnu saradnju je utvrdio Prijedlog zaključka , a Skupština opštine Derventa na 8. sjednici održanoj 29. maja 2009. godine, donijela Zaključak kojim se prihvata inicijativa opštine Vlasenica za bratimljenje za opštinom Derventa.

Kako je ovo pitanje ponovo aktuelizovano na sastanku između gradonačelnika Igora Žunića i načelnika opštine Vlasenica, Miroslava Kraljevića, u martu 2025. godine, prilikom posjete delegacije Grada Derventa opštini Vlasenica, izražena je spremnost da se sporazumom potvrdi bratska veza između ove dvije lokalne zajednice, Gradonačelnik Dervente je dana 02.07.2025. godine, u skladu sa članom 122. Zakona o lokalnoj samoupravi, uputio Prijedlog za uspostavljanje saradnje sa opštinom Vlasenica u kojem je navedeno da u cilju unapređenja međusobnih odnosa, razmjene iskustava i realizacije zajedničkih projekata od značaja za ove dvije lokalne samouprave, predlaže nastavak aktivnosti na uspostavljanju saradnje između grada Derventa i Opštine Vlasenica.

S obzirom na trajno opredjeljenje Grada Derventa za povezivanje sa drugim lokalnim zajednicama u regionu, a imajući u vidu istorijske, kulturne i ekonomske veze, postoji značajan potencijal za razvoj zajedničkih aktivnosti u ekonomskim, kulturnim, sportskim i drugim oblastima, Gradonačelnik je predložio Skupštini grada Derventa donošenje odluke o uspostavljanju saradnje sa Opštinom Vlasenica kako bi pristupili pripremi za potpisivanje sporazuma o saradnji između ove dvije lokalne zajednice.

Finansijska sredstva potrebna za uspostavljanje saradnje biće obezbjeđena iz budžeta Grada Derventa i iz drugih izvora u skladu sa zakonom.

Na osnovu narpijed navedenog, predlaže se donošenje odluke kao u prijedlogu.

OBRAĐIVAČ: PREDLAGAČ:

Stručna služba Gradonačelnika Gradonačelnik

Igor Žunić